**ΕΙΣΗΓΗΣΗ ΑΝΤΙΠΡΟΕΔΡΟΥ ΕΠΙΤΡΟΠΗΣ ΥΓΕΙΑΣ**

**ΚΑΙ ΚΟΙΝΩΝΙΚΗΣ ΠΡΟΝΟΙΑΣ της ΚΕΔΕ,**

**ΔΗΜΑΡΧΟΥ ΝΕΑΠΟΛΗΣ-ΣΥΚΕΩΝ**

**ΣΙΜΟΥ ΔΑΝΙΗΛΙΔΗ**

Ετήσιο Τακτικό Συνέδριο ΚΕΔΕ

Θεσσαλονίκη 1-3/12/2016

Αγαπητέ Πρόεδρε,

Αγαπητοί συνάδελφοι και συναδέλφισσες,

Κυρίες και κύριοι,

Σε περιόδους κρίσης αποκτούν πάντα ένα ιδιαίτερο ενδιαφέρον οι αντιλή­ψεις και οι πρακτικές για το κοινωνικό κράτος, τη μορφή του, τις κοινωνικές πολιτικές, τα δικαιώματα στη δημόσια υγεία, την παιδεία, την κοινωνική ασφά­λιση, την εργασία, την προστασία ευπαθών κατηγοριών πολιτών. Αναδεικνύεται, με μεγαλύτερη ένταση, η σχέση του κοινωνικού κράτους με το τοπικό κράτος και η ανάπτυξη διαφορετικών συστημάτων κοινωνικής πολιτικής, ανάλογα με το βαθμό μεταφοράς αρμοδιοτήτων προς τις Τοπικές Αρχές.

**Στο πλαίσιο αυτό η ελληνική Αυτοδιοίκηση οφείλει να διαμορφώσει το πλαίσιο ενίσχυσης του ρόλου και των αρμοδιοτήτων των Τοπικών Αρχών στο πεδίο της κοινωνικής πολιτικής.**

**Η αναδιάταξη της σχέσης κεντρικού και τοπικού κράτους πρέπει να λειτουργήσει υπέρ της αποκέντρωσης, της τοπικής ανάπτυξης, της τοπικής δημοκρατίας και του κοινωνικού ελέγχου.**

Πρέπει να αντιληφθούμε όλοι **ότι η Αυτοδιοίκηση μπορεί να γίνει μέρος της λύσης των προβλημάτων που σωρεύει η οικονομική και κοινωνική κρίση στις τοπικές κοινωνίες.** Ιδιαίτερα σε συνθήκες βαθιάς κρίσης, το κράτος οφείλει να ενισχύσει τους φορείς εκείνους που μπορούν να δράσουν τοπικά και αποτελεσματικά.

**Από καιρό έχουμε επισημάνει τη σημασία που έχει για την τοπική ευημερία και την κοινωνική συνοχή η ολοκληρωμένη άσκηση κοινωνικής πολιτικής από την Τοπική Αυτοδιοίκηση.**

Σημειώνουμε ότι η ελληνική Αυτοδιοίκηση έχει να διανύσει αρκετό δρόμο ακόμη, ώστε να συγκλίνει με την αντίστοιχη ευρωπαϊκή και να κατοχυρώσει τη θεσμική της εξέλιξη **σε μία πραγματική Τοπική Αρχή**. Ο τομέας της κοινωνικής πολιτικής είναι χαρακτηριστικός για να διαπιστώσει κανείς τις αποκλίσεις που υπάρχουν σε θεσμικό επίπεδο και τη διαφορετικότητα με την οποία ασκούνται οι κοινωνικές πολιτικές από τις τοπικές αρχές στην Ελλάδα συγκριτικά με την Ε.Ε.

Δεν θα επαναλάβω τα πολλά **παραδείγματα από τις Σκανδιναβικές Χώρες,** που όλοι εξαίρουμε και γνωρίζουμε, όπου η Τοπική Αυτοδιοίκηση έχει πρωταγωνιστικό ρόλο στη διαμόρφωση και υλοποίηση πολιτικών κοινωνικής φροντίδας, υγείας, πολιτισμού και παιδείας, υλοποιώντας τις αρχές της εγγύτητας και της επικουρικότητας, που αποτελούν άλλωστε τους βασικούς πυλώνες της ευρωπαϊκής πολιτικής. Οι χώρες αυτές διαθέτουν το πιο επιτυχημένο μοντέλο κοινωνικής φροντίδας έχοντας επενδύσει στην αποκέντρωση και στη μεταφορά αρμοδιοτήτων στις Τοπικές Αρχές. Έχουν εξασφαλισμένη σε μεγάλο βαθμό την οικονομική αυτονομία της Αυτοδιοίκησης. Έχουν αναδείξει την κοινωνική οικονομία ως εργαλείο αντιμετώπισης των σοβαρών κοινωνικών προβλημάτων που προκαλεί η οικονομική ύφεση. Δεν είναι άλλωστε τυχαίο ότι ο αείμνηστος, σοσιαλιστής – ηγέτης Ούλοφ Πάλμε, όντας Σκανδιναβός, χαρακτηριστικά είπε ότι, ο πιο βασικός δείκτης με τον οποίο αξιολογούμε το βαθμό δημοκρατίας μιας χώρας είναι το πόσο οργανωμένο σύστημα κοινωνικής φροντίδας έχει και πόσο μεριμνά για την προστασία των ευπαθών κοινωνικά ομάδων.

**Αντιθέτως, σήμερα στην Ελλάδα η Αυτοδιοίκηση επιχειρεί να ανταποκριθεί στην ανάγκη διατήρησης της κοινωνικής συνοχής σε τοπικό επίπεδο μέσα σε ένα θεσμικό και οικονομικό περιβάλλον που κυριαρχείται από την αποσπασματικότητα και την υποχρηματοδότηση. Σχεδιάζει και αναπτύσσει κοινωνικές πολιτικές και δράσεις με τις δικές της αποκλειστικά δυνάμεις, χωρίς πόρους και με ελάχιστη υποστήριξη από το κράτος.**

Το κράτος στη χώρα μας αντί να επιλέξει την Αυτοδιοίκηση ως φορέα άσκησης ολοκληρωμένων κοινωνικών πολιτικών, την υποβαθμίζει, την περιθωριοποιεί ή ακόμη και υπονομεύει τις δράσεις της. Η περίοδος από το προηγούμενο τακτικό συνέδριο έχει να καταγράψει σημαντικές καθυστερήσεις σε κυβερνητικές αποφάσεις, ολιγωρίες, αναβλητικότητα και αποσπασματικότητα με την παράλληλη αμφισβήτηση και υπονόμευση του ρόλου της Τ.Α.

Πέραν τούτου, παρατηρείται **το τελευταίο διάστημα ένας συγκεντρωτισμός και μια οπισθοδρόμηση σε πελατειακές πολιτικές που έχουν αποτύχει στο παρελθόν, ενώ κινδυνεύουν να συρρικνωθούν κοινωνικές δομές που με μεγάλο κόπο εξασφάλισε η Αυτοδιοίκηση προς όφελος των πολιτών**. Τολμώ να πω πως τα φαινόμενα αυτά δημιουργούνται εξ αιτίας μιας κρατικίστικης αντίληψης των κυβερνώντων, η οποία θέλει την εκ νέου συγκέντρωση αρμοδιοτήτων στο κεντρικό κράτος και δεν μπορεί να συμβιβαστεί με την ευρωπαϊκή αντίληψη της αποκέντρωσης και της Αυτοδιοίκησης.

Ταυτόχρονα, εξ ονόματος του ελέγχου και της νομιμότητας, κυρίως όμως για χάρη του συγκεντρωτισμού και της γραφειοκρατίας, το τελευταίο διάστημα δημιουργούνται σοβαρά προβλήματα στη λειτουργία πετυχημένων θεσμών όπως είναι τα Κέντρα Δημιουργικής Απασχόλησης Παιδιών και τα Κέντρα Δημιουργικής Απασχόλησης για Άτομα με Αναπηρία, όπου αίφνης ανακαλούνται άδειες σε δομές που λειτουργούν εδώ και πολλά χρόνια και ζητείται η εφαρμογή παράλογων προδιαγραφών και προϋποθέσεων σε βάρος της συμμετοχής χιλιάδων παιδιών και ατόμων με αναπηρία, αντί να αναθεωρείται η υπάρχουσα νομοθεσία ώστε να ανταποκρίνεται στα σύγχρονα δεδομένα.

Ας ελπίσουμε ότι τελικά οι προοδευτικές αντιλήψεις της κοινωνίας θα υπερισχύσουν των παρωχημένων απόψεων ορισμένων κυβερνώντων.

Ας δούμε όμως **τα μεγάλα θέματα τα οποία μας αφορούν ή πρέπει να μας απασχολήσουν στο μέλλον**. Να καταγράψουμε την πραγματικότητα και να διατυπώσουμε προτάσεις και αιτήματα που διαμορφώνουν το πλαίσιο συγκρότησης ενός αποτελεσματικού τοπικού κοινωνικού κράτους.

**1. ΜΕΤΑΦΟΡΑ ΣΥΓΚΡΟΤΗΜΕΝΩΝ ΔΟΜΩΝ ΣΤΗΝ ΑΥΤΟΔΙΟΙΚΗΣΗ**

Δεδομένου ότι το Σύνταγμα επιτρέπει την εκχώρηση στην Τοπική Αυτοδιοίκηση της άσκησης κρατικών αρμοδιοτήτων της κεντρικής και της αποκεντρωμένης διοίκησης, **προτείνουμε τη διοικητική μεταφορά στην Τοπική Αυτοδιοίκηση όλων των αποκεντρωμένων υπηρεσιών της κεντρικής και της αποκεντρωμένης διοίκησης, είτε οι αρμοδιότητές τους αφορούν «τοπική υπόθεση», είτε αφορούν «αποστολή του κράτους»** (οπότε θα ασκούνται από την Τοπική Αυτοδιοίκηση κατ’ εκχώρηση εξουσίας από την κεντρική διοίκηση).

Με τον τρόπο αυτόν, **η αποκέντρωση των αρμοδιοτήτων συνοδεύεται από τους αντίστοιχους πόρους,** διότι διασφαλίζεται η συνολική υπαγωγή των μεταφερόμενων υπηρεσιών στην πολιτική διεύθυνση της Πρωτοβάθμιας Τοπικής Αυτοδιοίκησης, με το σύνολο των ανθρώπινων και οικονομικών πόρων και της υλικοτεχνικής υποδομής τους, χωρίς να χρειαστεί η χωρική μετακίνηση του προσωπικού και της υποδομής αυτών.

Ενδεικτικά, τέτοιες κρατικές δομές, που προτείνουμε να μεταφερθούν διοικητικά στην Πρωτοβάθμια Τοπική Αυτοδιοίκηση, είναι οι ακόλουθες:

* + - * Τα Κοινωνικά Ιδρύματα και οι Υπηρεσίες Κοινωνικής Πρόνοιας,
      * Οι δομές πρόληψης και οι δομές Πρωτοβάθμιας Φροντίδας Υγείας, περιλαμβανομένων των Κέντρων Υγείας (ιδίως των αστικού τύπου).

**2. ΜΕΤΑΦΟΡΑ «ΠΑΚΕΤΩΝ» ΑΡΜΟΔΙΟΤΗΤΩΝ**

Προτείνουμε τη μεταφορά «πακέτων» αρμοδιοτήτων στους Δήμους, όπως :

* Η αδειοδότηση και ο έλεγχος της λειτουργίας όλων των νομικών προσώπων του τομέα της κοινωνικής πρόνοιας του δημόσιου τομέα, του ιδιωτικού τομέα και του κοινωνικού τομέα.
* Η αδειοδότηση της άσκησης του επαγγέλματος όλων των φυσικών προσώπων – επαγγελματιών του τομέα της κοινωνικής πρόνοιας και ο έλεγχος της εφαρμογής των όρων της χορηγηθείσας άδειας.

Είναι αυτονόητο ότι η μεταφορά αρμοδιοτήτων από την Κεντρική και την Αποκεντρωμένη Διοίκηση στην Τοπική Αυτοδιοίκηση θα πρέπει να συνοδεύεται από τους αντίστοιχους οικονομικούς και ανθρώπινους πόρους και τη σχετική υλικοτεχνική υποδομή όπως σαφέστατα προβλέπει και επιβάλλει το άρθρο 102 του Συντάγματος.

**3. ΟΙ ΔΗΜΟΙ ΑΝΑΛΑΜΒΑΝΟΥΝ ΤΗ ΔΙΟΙΚΗΣΗ**

**ΤΟΥ ΤΟΠΙΚΟΥ ΚΟΙΝΩΝΙΚΟΥ ΚΡΑΤΟΥΣ**

Προκειμένου να αναλάβουν οι δήμοι τη διοίκηση του Τοπικού Κοινωνικού Κράτους, εκτός από τη μεταφορά των συγκροτημένων δομών και των αρμοδιοτήτων προτείνουμε:

* Με χρηματοδότηση του ΕΣΠΑ 2014–2022, αλλά και με Εθνικούς Πόρους, να κατασκευαστούν τοπικές κοινωνικές υποδομές (Παιδικοί Σταθμοί, ΚΔΑΠ, ΚΔΑΠ-ΜΕΑ, ΚΗΦΗ και λοιπές κοινωνικές υποδομές),
* Η εφαρμογή όλων των κοινωνικών προγραμμάτων σε τοπικό επίπεδο να υλοποιείται από τον αντίστοιχο δήμο, η σε εξαιρετικές περιπτώσεις από διαδημοτική συνεργασία ή σε συνεργασία με άλλους τοπικούς και κοινωνικούς φορείς υπό την αιγίδα του δήμου,
* Να διασφαλιστεί η βιωσιμότητα των κοινωνικών δομών και υπηρεσιών από ευρωπαϊκούς και εθνικούς πόρους και μέσα από την ορθολογική αξιοποίηση αυτών. Ένα χαρακτηριστικό παράδειγμα που θέτει σε κίνδυνο την εύρυθμη λειτουργία και τις ποιοτικές υπηρεσίες των παιδικών σταθμών και ταυτόχρονα επιβαρύνει οικονομικά τους δήμους είναι η μείωση των ωρών απασχόλησης του προσωπικού σε 6 ώρες.

**Αναλυτικά,** **οι θέσεις και οι διεκδικήσεις μας επί των συγκεκριμένων θεμάτων κοινωνικής πολιτικής και υγείας είναι:**

1. **Για το Επισιτιστικό Πρόγραμμα και το Κοινωνικό Εισόδημα Αλληλεγγύης διεκδικούμε:**

* Οι Ο.Τ.Α. Α΄ βαθμού (και όχι οι Περιφέρειες) πρέπει να έχουν τον πρώτο ρόλο ως «Επικεφαλής Εταίροι» διότι πληρούν τα κριτήρια της εγγύτητας, της συμπληρωματικότητας, της ιδιαιτερότητας και της αποκέντρωσης, καλύπτοντας με το δίκτυο των χιλιάδων κοινωνικών δομών που διαθέτουν το σύνολο του πληθυσμού της χώρας,
* Την οριζόντια κατανομή του προϋπολογισμού του προγράμματος βάσει των επίσημων δεικτών ανεργίας και φτώχειας, αλλά και άλλων γεωγραφικών ιδιαιτεροτήτων.
* Την επέκταση και εφαρμογή του Κοινωνικού Εισοδήματος Αλληλεγγύης σε όλους τους Δήμους της χώρας. Σήμερα, παρά το γεγονός ότι η καθολική εφαρμογή του Κοινωνικού Εισοδήματος Αλληλεγγύης είναι μνημονιακή δέσμευση, το πρόγραμμα εξακολουθεί να εφαρμόζεται μονάχα στους 30 υποτίθεται «πιλοτικούς» δήμους από τους 325 και αυτό με τραγικές ελλείψεις και προβλήματα.

1. **Για τα Προγράμματα Κοινωνικής Συνοχής διεκδικούμε:**

* Διασφάλιση της συγχρηματοδότησης από ευρωπαϊκούς ή εθνικούς πόρους όλων των Κοινωνικών Δομών-Προγραμμάτων της Aυτοδιοίκησης A΄ Bαθμού με ταυτόχρονη διασφάλιση απασχόλησης του υφιστάμενου προσωπικού (Βρεφονηπιακοί Σταθμοί, ΚΔΑΠ, ΚΔΑΠ-ΜΕΑ, Κοινωνικές Δομές Φτώχειας, ΚΗΦΗ, Κέντρα Στήριξης ΡΟΜΑ και ευπαθών ομάδων, κ.ά.). Ειδικά οι 256 Κοινωνικές Δομές Αντιμετώπισης της Φτώχειας που σήμερα εξυπηρετούν και στηρίζουν 118.000 άπορους συμπολίτες μας χρειάζεται να ενταχτούν ως μόνιμες δομές των δήμων όπου ήδη υπάρχουν και να υπάρξει μέριμνα και για τους υπόλοιπους δήμους της χώρας.
* Την αξιοποίηση των πόρων του νέου ΕΣΠΑ 2014-2022 για την περαιτέρω ανάπτυξη κοινωνικών δράσεων και παροχής υπηρεσιών κοινωνικής αλληλεγγύης.

1. **Για το Πρόγραμμα «Βοήθεια στο Σπίτι» διεκδικούμε:**

* Τη μονιμοποίηση της λειτουργίας του προγράμματος και της παροχής των πολύτιμων υπηρεσιών του, όπως προβλέπεται από το νόμο 4277/2014 (άρθρο 64, ΦΕΚ 156/Α΄/1-8-2014), με χρηματοδότηση από τον κρατικό προϋπολογισμό και καθολική εφαρμογή σε όλους τους ανθρώπους που χρειάζονται κατ’ οίκον βοήθεια και ιατροκοινωνική φροντίδα, με την παράλληλη τακτοποίηση του υφιστάμενου προσωπικού μέσα από κοινά συμφωνημένο θεσμικό πλαίσιο.
* Επίσης, να ληφθεί μέριμνα για την χρηματοδότηση νέων δομών του προγράμματος «Βοήθεια στο Σπίτι» σε δήμους οι οποίοι δεν έχουν το πρόγραμμα.

1. **Για τη Δράση «Εναρμόνιση Οικογενειακής και Επαγγελματικής Ζωής» (Παιδικοί, Βρεφονηπιακοί Σταθμοί, ΚΔΑΠ, ΚΔΑΠ/ΜΕΑ) διεκδικούμε:**

* Την αλλαγή του συστήματος διαχείρισης της Δράσης «Εναρμόνιση Οικογενειακής και Επαγγελματικής Ζωής». Είχαμε ήδη εκφράσει την πλήρη αντίθεσή μας με την εξατομίκευση του voucher. Τα τραγικά προβλήματα που προέκυψαν φέτος κατά την εφαρμογή αυτού του συστήματος επιβεβαίωσαν απόλυτα τις διαφωνίες μας και την αποτυχία αυτού του σχεδίου. Απαιτείται ένα νέο σύστημα διαχείρισης το οποίο θα συμφωνηθεί από κοινού με την ΤΑ και θα βελτιώνει και τα προβλήματα του παρελθόντος.
* Την αύξηση του ετήσιου προϋπολογισμού του προγράμματος σε 250 εκατ. ευρώ για όλη την προγραμματική περίοδο.

1. **Για την Πρωτοβάθμια Φροντίδα Υγείας και την Προαγωγή της Υγείας διεκδικούμε:**

* Θεσμοθέτηση της λειτουργίας Δημοτικών Ιατρείων και Φαρμακείων με την πιστοποίησή τους ως δομές πρωτοβάθμιας φροντίδας υγείας. Επιπλέον, όπως είναι πάγιο αίτημα της ΚΕΔΕ, ζητούμε τη συμβασιοποίηση των Δημοτικών Ιατρείων ως Μονάδες Πρωτοβάθμιας Φροντίδας Υγείας με το ασφαλιστικό σύστημα,
* Την ουσιαστική αποκέντρωση των υπηρεσιών υγείας μέσα από τη δημιουργία μονάδων πρωτοβάθμιας υγείας σε τοπικό επίπεδο,
* Τη διασφάλιση της λειτουργίας και της διατήρησης του υφιστάμενου θεσμικού πλαισίου των 75 Κέντρων Πρόληψης των Εξαρτήσεων και Προαγωγής της Ψυχοκοινωνικής Υγείας, που είναι κοινά αποδεκτό ότι αποτελούν ένα επιτυχημένο μοντέλο τοπικής κοινωνικής εταιρικότητας και το οποίο σήμερα κινδυνεύει να καταργηθεί μέσα από τις προτάσεις της κυβέρνησης και του ΟΚΑΝΑ.

Πέραν των ανωτέρω απαιτούνται οι ακόλουθες ρυθμίσεις:

* Εκπόνηση νέου θεσμικού πλαισίου για την αδειοδότηση και τον Κανονισμό Λειτουργίας των Δημοτικών Βρεφικών και Παιδικών Σταθμών, των ΚΔΑΠ και ΚΔΑΠ-ΜΕΑ.

1. **Για τα Άτομα με Αναπηρία:**

* Επιβάλλεται να υπάρξει κεντρικός σχεδιασμός από την κυβέρνηση προκειμένου να ληφθεί μέριμνα για τη χρηματοδότηση έργων υποδομής που θα διευκολύνουν την προσβασιμότητα των ατόμων με αναπηρία,
* Δημιουργία Ειδικού Προγράμματος για τη διαμόρφωση όρων και προϋποθέσεων προσβασιμότητας και κοινωνικής ένταξης των ΑΜΕΑ.

**Τα παραπάνω αποτελούν τις πάγιες θέσεις της ΚΕΔΕ διαχρονικά οι οποίες έχουν επικυρωθεί με σχεδόν ομόφωνες αποφάσεις στα προηγούμενα συνέδρια και έχουν πρόσφατα επικαιροποιηθεί από την Επιτροπή Υγείας και Κοινωνικής Πρόνοιας.**

Αγαπητοί συνάδελφοι,

**Σήμερα,** παρά ποτέ, φαίνεται η αξία και η ανάγκη της ύπαρξης ισχυρού κοινωνικού κράτους, που ελαχιστοποιεί τις συνέπειες της ύφεσης και διασφαλίζει την κοινωνική συνοχή.

**Σήμερα** υπάρχει η ανάγκη αυξημένης κοινωνικής προστασίας και ενίσχυσης των ευπαθών ομάδων του πληθυσμού.

**Σήμερα** γίνεται επιβεβλημένη η ανάγκη ενίσχυσης του κοινωνικού εισοδήματος των πολιτών, με τη θέσπιση μέτρων και πολιτικών που εγγυώνται την κοινωνική ασφάλεια και διευρύνουν τα όρια του κοινωνικού κράτους.

**Σήμερα** είναι απαραίτητη η θετική αντιμετώπιση της πολυπολιτισμικότητας που φέρνει η μετανάστευση, το προσφυγικό και η συνεχής αλλαγή της σύνθεσης του τοπικού πληθυσμού σε κάθε πόλη.

**Σήμερα, το προσφυγικό αναδεικνύεται σε κυρίαρχο κοινωνικό ζήτημα και η Πολιτεία οφείλει ΕΠΙΤΕΛΟΥΣ να το αντιμετωπίσει με αποφασιστικότητα και αποτελεσματικότητα** πάντα σε συνεργασία και συνέργεια με την ΤΑ. Να σταματήσει επιτέλους η περιθωριοποίηση της ΤΑ και να λαμβάνονται αποφάσεις ερήμην της.

Το μεγάλο προσφυγικό κύμα το οποίο στην κυριολεξία «έσκασε» στους νησιωτικούς δήμους, αρχικά, και στη συνέχεια εξαπλώθηκε σε όλη τη χώρα, **μπορούσε και έπρεπε να προβλεφθεί από την ελληνική Πολιτεία και από τα ευρωπαϊκά όργανα,** αφού εδώ και αρκετά χρόνια οι σοβαροί εμπειρογνώμονες το είχαν ήδη επισημάνει ως άμεση εξέλιξη στη Μεσόγειο και ως αποτέλεσμα των πολιτικών εξελίξεων στη Βόρεια Αφρική, τη Συρία και την ευρύτερη Μέση Ανατολή. Το τι διαστάσεις θα έπαιρνε ήταν επίσης προβλέψιμο, όταν πριν από δύο και τρία χρόνια μιλούσαμε για πάνω από ένα, έως και ενάμισι εκατομμύριο πρόσφυγες, οι οποίοι έχουν περάσει τα σύνορα Συρίας-Τουρκίας και όδευαν ή είχαν εγκατασταθεί στα παράλια της Μικράς Ασίας. Εθελοτυφλούσαν, έκλειναν τα αυτιά τους και τα μάτια τους οι Οργανισμοί και οι Υπηρεσίες, και δυστυχώς και Υπηρεσίες και Οργανισμοί και μέσα στη δική μας την πατρίδα. Πολύ δε περισσότερο σε όλη την Ευρώπη.

**Υστερήσαμε ως χώρα και στο νομικό πλαίσιο.** Μόλις πριν από λίγους μήνες υπήρξε ένα πρώτο βήμα θεσμικής κατοχύρωσης της Τοπικής Αυτοδιοίκησης, για τα θέματα του προσφυγικού και του μεταναστευτικού.

Είναι δεδομένο, **με βάση όλες τις αναλύσεις των επιστημόνων, ότι λόγω της κλιματικής αλλαγής τα προσφυγικά ρεύματα θα πολλαπλασιαστούν.** Οι αναταράξεις και οι γεωστρατηγικές αλλαγές στη Μέση Ανατολή είναι δεδομένες και οι εξελίξεις θα επιφέρουν νέο προσφυγικό κύμα. Όπως, επίσης, χωρίς κανένα είδος αντιπαράθεσης με τη γείτονα Τουρκία, είναι δεδομένο ότι η τούρκικη πολιτική είναι απρόβλεπτη και ανάλογα με τις εθνικιστικές εξάρσεις και την προσωπική στρατηγική του «Σουλτάνου της Άγκυρας», θα ανοίγει και θα κλείνει τις «στρόφιγγες» του προσφυγικού ζητήματος. Εξάλλου σήμερα αυτό ακριβώς ζούμε έτσι όπως αποτυπώνεται στις επίσημες δηλώσεις της τουρκικής πολιτικής ηγεσίας. Αυτά πρέπει να τα λάβουμε υπόψη μας **για να κάνουμε έναν σχεδιασμό δεκαετίας τουλάχιστον**, καταρχήν ως Ευρωπαϊκή Ένωση και κατά δεύτερο, ως Τοπική Αυτοδιοίκηση όλης της Ευρώπης.

Τα εκατομμύρια των συμπολιτών μας, που ούτως ή άλλως θα περάσουν από την Ελλάδα, την Ιταλία, κάποιοι από τα παράλια της Γαλλίας και αρκετοί από την Ισπανία και από την Πορτογαλία, **πρέπει να αντιληφθούμε ότι χρειάζονται υποδομές**. **Υποδομές ουσιαστικές και ανθρώπινες και παράλληλα με μακροπρόθεσμο σχεδιασμό**. Ο σχεδιασμός αυτός θα πρέπει να περιλαμβάνει όλο τον κύκλο ζωής των προσφύγων και όλα αυτά τα οποία απαιτούνται, με βάση την πίστη τους και τα ήθη και τα έθιμά τους. Επίσης, οφείλουμε να σχεδιάσουμε και να προβλέψουμε το πώς θα εργαστούν, πώς θα ενσωματωθούν στην κοινωνία και πώς θα διατηρήσουν τα δικά τους ήθη και έθιμα, ώστε να μην αφανιστεί ο πολιτισμός τους.

Στο πλαίσιο αυτό χρειάζεται να επισημάνουμε ότι η παραπάνω έλλειψη σχεδιασμού και πρόβλεψης από τις εθνικές και ευρωπαϊκές πολιτικές, **είχε ως αποτέλεσμα να καρποφορήσει μια νέα πρωτοφανής εκμετάλλευση του ανθρώπινου πόνου των προσφύγων από αμφιλεγόμενες οργανώσεις που ξεπήδησαν από το πουθενά και ανέλαβαν να ενεργούν υποτίθεται «εκ μέρους» των προσφύγων, οξύνοντας καταστάσεις και δημιουργώντας σοβαρά προβλήματα**. Προφανώς αυτό δεν αφορά τους εθελοντές και τις γνωστές, καταξιωμένες και αναγνωρισμένες ΜΚΟ που λειτουργούν με διαφάνεια και σοβαρότητα, με γνώμονα το κοινωνικό όφελος και τη βοήθεια προς τους πρόσφυγες. Σεβόμαστε και τιμούμε όλους τους εθελοντές, τις ομάδες, τις συλλογικότητες, τις ΜΚΟ, που προσέφεραν. Αυτό, όμως, δεν σημαίνει ότι πρέπει να αποδεχτούμε τις ύποπτες συλλογικότητες και ΜΚΟ που αυτοαποκαλούνταν «αλληλέγγυοι».

Η Πολιτεία, οι διεθνείς Οργανισμοί και οι πιστοποιημένες ΜΚΟ οφείλουν να απομονώσουν εκείνες τις ύποπτες ομάδες για τις οποίες έχει καταγγελθεί ότι έχουν προνομιακές σχέσεις ακόμα και με τον ΙΣΙΣ.

Κυρίαρχο συμπέρασμα από την ανάλυση του προσφυγικού και μεταναστευτικού προβλήματος στη χώρα μας είναι, για άλλη μια φορά, ότι υπάρχει αδυναμία στο κεντρικό κράτος να ανταποκριθεί στις κρίσιμες κοινωνικές εξελίξεις της χώρας μας και ότι το κράτος πρόνοιας δεν λειτουργεί και δεν παρέχει την απαραίτητη κοινωνική φροντίδα και προστασία.

Συνάδελφοι και συναδέλφισσες,

**Κλείνοντας να επαναλάβω ότι μέσα από την κρίση πρέπει να αναδειχθεί μια νέα αντίληψη για το κοινωνικό κράτος και την οργάνωσή του.** Η Αυτοδιοίκηση πρέπει να γίνει μοχλός απογραφειοκρατικοποίησης και εξυγίανσης της δημόσιας διοίκησης. Να σηκώσει το βάρος της κοινωνικής συνοχής, της αλληλεγγύης και της κοινωνικής προστασίας. Να αξιοποιηθεί ως χώρος προώθησης ευκαιριών απασχόλησης και ανάπτυξης της επιχειρηματικότητας. Στο πλαίσιο αυτό η Αυτοδιοίκηση πρέπει να έχει ισχυρό ρόλο.

**Προϋπόθεση για να έχει ισχυρό ρόλο η Τοπική Αυτοδιοίκηση είναι η θεσμική αναβάθμιση και η οικονομική της αυτοδυναμία.**

Αυτό σημαίνει:

* Κωδικοποίηση της νομοθεσίας και άρση των αποσπασματικών νομοθετικών ρυθμίσεων,
* Απόδοση αποκλειστικών αρμοδιοτήτων κοινωνικής πολιτικής, πρόνοιας και πρωτοβάθμιας φροντίδας υγείας στους δήμους,
* Οργάνωση κοινωνικών υπηρεσιών και υπηρεσιών υγείας και πρόνοιας στους δήμους,
* Ταυτόχρονη μεταφορά πόρων για την άσκηση της όποιας μεταβιβαζόμενης αρμοδιότητας στους ΟΤΑ, σύμφωνα με το άρθρο 102 του συντάγματος,
* Διαμόρφωση ενός αξιολογικού συστήματος κοστολόγησης των υπηρεσιών που παρέχει ο ΟΤΑ στον πολίτη εκ μέρους της κεντρικής διοίκησης ή οργανισμών και ιδρυμάτων της.

**Η αποκέντρωση και η στήριξη της κοινωνικής πολιτικής των δήμων πρέπει να είναι σημαία μας και σταθερή διεκδίκησή μας**

**μέχρι να επιτύχουμε τους στόχους μας.**